Dan Șucu a început să ia măsuri după seria neagră de rezultate din ultima perioadă. Omul de afaceri a numit un nou director sportiv în cadrul clubului, care are misiunea de a găsi jucătorii care să o facă pe Rapid campioană în sezonul viitor.
Daniel Sandu este alesul lui Șucu. Acesta a ocupat funcția de șef al departamentului de scouting iar acum este noul director sportiv al echipei. Sandu și-a intrat rapid în rol și pregătește deja transferuri. Acesta speră să întărească Rapidul pe toate pozițiile.
Daniel Sandu a vorbit la Rapid TV despre planurile sale. Noul director sportiv de la Rapid ține morțiș ca zona defensivă a echipei să fie îmbunătățită la vară și promite transferuri importante, atât jucători români, cât și străini. El a declarat:
„Vor fi transferuri pe toate compartimentele, trebuie să întărim defensiva, mai ales. Va fi o vară ca oricare alta, haotică. Sper să listele pe care le-am pregătit să ne ajute și să reușim să-i aducem pe cei pe care i-am evidențiat.
Va fi un mix între români și străini. Sunt români pe care i-am evidențiat și de care suntem aproape. Balanța de la noi din lot, în ceea ce ține de români și străini, este una bună”.
Daniel Sandu a vorbit și despre fotbaliștii care se vor despărți de Rapid în următoarea perioadă de transferuri. Noul director sportiv din Giulești a precizat că jucătorii vor părăsi echipa numai în cazul în care clubul va primi oferte potrivite, întrucât financiar, Rapid nu are probleme.
„Sunt discuții cu alte echipe, știm cam ce jucători ar putea pleca. Suntem dispuși să ascultăm oferte, dar trebuie să fie ofertele potrivite și pentru noi, și pentru jucători. Din fericire, suntem un club stabil financiar și nu trebuie să depindem de vânzări de jucători.
În perioada următoare vom lua legătura cu câțiva scouteri români, cu siguranță o să urmăresc și eu recomandările lor. Însă o să stau mai rar cu orele în fața calculatorului. Sunt sigur că echipa care o să vină o să fie una pregătită.
Trebuie să avem în vedere că cel mai important în această ecuație este clubul. Majoritatea jucătorilor împrumutați se vor întoarce, vor fi verificați de către noul staff. De acolo, decizia va fi luată de mine și de staff, pe cine ne bazăm și pe cine nu. Majoritatea sunt U21, deci trebuie să vedem pe ce poziții vrem să avem jucătorii Under. Pe unii îi vom păstra, pe alții vom căuta să-i împrumutăm pentru a nu le opri dezvoltarea”, a explicat Sandu.